《墨场纪录》
明代·梁元柱

管城新队伏，细柳绿初妍。不羡千夫长，宁论万灶烟。

水云军紫石，壁垒拥青毡。贮以三冬足，丁将六籍编。

终军能帅白，飞将却鏖玄。横槊侵萝月，饶歌选翠钿。

少年看解佩，殊绩在云笺。

作者简介：梁元柱（一五八九 — 一六三六），字仲玉，号森琅。顺德人。明熹宗天启二年（一六二二）进士，初授翰林院庶吉士，拔选陕西道御史。以疏参东厂魏忠贤，忤旨夺官归里。乃构堂于粤秀山麓，颜曰“偶然”。毅宗崇祯元年（一六二八），召补福建道御史。三年，监北京乡试。旋奉敕按云南，便道归省，连遭父母之丧，起补广西参议，未赴而病卒。有《偶然堂集》四卷。事见罗孙耀撰墓志铭、吴元翰撰行状。清黄培彝修康熙十三年刊《顺德县志》卷八、清道光《广东通志》卷二八三有传。